จีนฉลองคริสต์มาสอย่างยิ่งใหญ่แต่กรีซกลับเงียบเหงาเพราะพิษเศรษฐกิจ
คนจีนจับจ่ายซื้อสินค้าและฉลองคริสต์มาสอย่างยิ่งใหญ่แม้ส่วนใหญ่มิได้นับถือคริสต์ ในขณะที่การฉลองคริสต์มาสในกรีซเงียบเหงาเพราะปัญหาศก
เทศกาลคริสต์มาสที่ถือกันว่าเป็นเทศกาลสำคัญของประเทศทางตะวันตกมายาวนาน ขณะนี้กำลังได้รับความนิยมมากขึ้นเรื่อยๆในหลายประเทศทั่วโลก แม้แต่ในประเทศที่มีประชาชนนับถือศาสนาคริสต์ไม่มากนักก็ตาม รัฐบาลจีนสนับสนุนการเฉลิมฉลองและการจับจ่ายซื้อสินค้าในช่วงเทศกาลคริสต์มาสอย่างเต็มที่ โดยถือเป็นส่วนหนึ่งของมาตรการกระตุ้นการบริโภคภายในประเทศ เจ้าของร้านค้าต่างๆพากันนำเข้าสินค้ายี่ห้อดังจากประเทศตะวันตกมาวางขายอย่างเป็นล่ำเป็นสัน หลายคนบอกว่ายอดขายในช่วงคริสต์มาสนี้สูงกว่ายอดขายในช่วงตรุษจีนเสียอีก ประกอบกับได้รับการเกื้อหนุนจากอัตราการเจริญเติบโตทางเศรษฐกิจในระดับสูงในปีนี้ แต่ในขณะเดียวกัน อีกฟากหนึ่งที่ประเทศกรีซ ประชาชนกรีซซึ่งเฉลิมฉลองเทศกาลคริสต์มาสมานานหลายร้อยปี มาปีนี้กลับเงียบเหงาลงไปถนัดตา เนื่องเพราะมาตรการจำกัดงบประมาณที่รัฐบาลกรีซนำมาใช้เพื่อพยุงสถานะการเงินของประเทศ ได้ส่งผลให้ประชาชนจำนวนมากไม่กล้าจับจ่ายซื้อสินค้าหรือจัดงานเฉลิมฉลองใหญ่โตดังเช่นปีที่ผ่านมา หลายคนต้องงดให้ของขวัญกับญาติสนิทมิตรสหายบางคน เพราะไม่แน่ใจต่ออนาคตทางการเงินของรับบาลในปีหน้าและปีต่อๆ ไป